Die Griffons (amptelik bekend as die Down Touch Griffons weens borgskapredes) is 'n provinsiale rugbyspan in Suid-Afrika wat gebaseer is in Welkom, Noord-Vrystaat. Die Griffons neem jaarliks deel aan die Rugby-uitdaagreeks en die Curriebeker se Eerste Afdeling. Hulle speel in pers, goud en wit klere en hulle tuisveld is die Noordwes-stadion. Die Noord-Vrystaatse Rugbyunie is in 1968 gestig toe Danie Craven, destydse president van Suid-Afrikaanse rugby die spel na Suid-Afrika se landelike gebiede wou uitbrei. Die Noord-Vrystaat was een van vier nuwe provinsiale spanne wat in 1968 gestig is. Met die aanvang van die professionele era in 1996 het die Suid-Afrikaanse Rugbyvoetbalunie onder Louis Luyt besluit om die rugbyunies in Suid-Afrika te herverdeel sodat daar net 14 provinsiale spanne oorbly. Met hierdie herskommeling is die Oos-Vrystaat Rugbybond by die Noord-Vrystaat ingelyf. Sedert 1999 staan die span van die Noord-Vrystaat bekend as die Griffons. In 2016 het die Griffons vir die eerste keer in die bestaan van die unie ’n telling van meer as 100 punte aangeteken in die Curriebekerkwalifiseringstoernooi teen die Welwitschias van Namibië.